元日早朝行
作者：鮑防
朝代：唐

paragraphs: 乾元發生春爲宗，盛德在木斗建東。
東方歲星大明宮，南山喜氣搖晴空。
望雲五等舞萬玉，獻壽一聲出千峰。
文昌隨彩禮樂正，太平下直旌旗紅。
師曠應律調黃鍾，王良運策調時龍。
玄冥無事歸朔土，青帝放身入朱宮。
九韶九變五聲裏，四方四友一身中。
天何言哉樂無窮，廣成彭祖爲三公。
野臣潛隨擊壤老，日下鼓腹歌可封。